Bergens dyreste privatbolig solgt for 41 millioner kroner

Denne villaen har satt ny prisrekord i Bergen. Popstjernen Kygo er kjøperen.

PRISREKORD: Villaen på Hopsneset i Bergen er den dyreste privatboligen som noensinne er blitt solgt i Norges nest største by Vis mer byoutline Foto: Willy Haraldsen Tourist Photo

Publisert: Oppdatert: 24. september 2018 13:06 , Publisert: 24. september 2018 11:03

En 100 år gammel murvilla i Hopsnesvegen 120 i Bergen ble solgt for 41 millioner kroner for drøyt en uke siden.

Nå bekreftes det at popstjernen Kyrre Gørvell-Dahll, bedre kjent som Kygo, er kjøperen som har bladd opp rekordsummen.

Det melder 26-åringen selv i en pressemelding, skriver Bergens Tidende.

– Det er ikke mange sentrale eiendommer til salgs i så flotte omgivelser. Det at jeg har mange barndomsminner fra nettopp dette området bidro til at valget var relativt enkelt. Nå gleder jeg meg til å overta og flytte inn på eiendommen, skriver Kygo, som vokste opp bare 300 meter unna.

Ifølge Bergens Tidende slår salgsummen den gamle byrekorden for bolighus med 11 millioner kroner.

– Dette er den dyreste boligen som har blitt solgt i Bergen noensinne, sett bort ifra næringseiendom og bygårder, sier daglig leder Tom Jørgensen i Privatmegleren Vikebø & Jørgensen til E24.

BOLIGKJØPER: Kygo blar opp 41 millioner for ærverdig villa i Bergen. Her fra Coachella-fetsivalen i California. Vis mer byoutline Foto: Christopher Polk AFP

Stall og badehus



– Jeg synes det er en riktig pris som gjenspeiler markedsverdien, sier Jørgensen.

Villaen er på cirka 1.000 kvadratmeter og har åtte soverom, flere stuer, eget bibliotek og en stor borggård med stall, samt eget badehus.

Les også: (+) Fire hjemvendte svensker skal revolusjonere den norske boligdrømmen

Les også Finanstilsynet strammer inn på «off market»-salg

Som det sømmer seg for et bygg ført opp i 1918, har badehuset egen inngang for kvinner!

«Halve» Hopsneset tilhører eiendommen, forteller megler - og tomten er på 15,5 mål og har sjølinje.

Solgt utenfor det åpne markedet

Megler Jørgensen ville overfor E24 ikke kommentere om det ble noen budrunde mellom potensielle kjøpere, og hvem som kjøpte boligen var først hemmeligholdt.

Daglig leder Tom Jørgensen i Privatmegleren Vikebø & Jørgensen Vis mer byoutline Foto: Privatmegleren Vikebø & Jørgensen

Til Kygo kom med den bekreftende meldingen like før 12.00 mandag.

Eiendomsmegleren begynte å arbeide med oppdraget å selge villaen før sommeren, og Kygo bekrefter i sin pressemelding at forhandlingene skal ha pågått siden i sommer.

Boligen ble ikke lagt ut for salg i det åpne markedet. I stedet kontaktet eiendomsmegleren en håndfull han så for seg som potensielle kjøpere.

– Det er en unik bolig i toppen av det øvre prissjiktet, slik at kjøperne vokser ikke på trær, sier Jørgensen.

Kjøpte Mohn-bolig i 2016



Han peker på at det var den kjente arkitekten Ole Landmark som tegnet boligen for kjøpmann Peter Petersen da den ble bygget i 1918.

Den ble sist pusset opp på 70-tallet, og har inntil nylig blitt brukt som privatbolig.

– Boligen har høye kvaliteter for den tid den ble bygget. Men den nye eieren vil måtte pusse opp boligen før den kan tas i bruk, sa Jørgensen til E24 i dag tidlig, før det ble klart at Kygo var kjøperen.

Kygo har i dag en 300 kvadratmeter stor bolig på Bønes, ikke langt unna eiendommen han nå har kjøpt. Den kjøpte han for ti millioner kroner i 2016. Bønes-huset tilhørte tidligere Ekaterina Mohn, kona til Frederik Wilhelm Mohn.

Les også – Det må reduseres til et minimum

Les også Bolig til salgs for 3,6 milliarder kroner i Hongkong

Les også Dette er verdens mest risikable boligmarkeder

Her kan du lese mer om Bolig Boligmarkedet